

REPUBLIKA HRVATSKA **N A C R T**

ISTARSKA ŽUPANIJA

**OPĆINA SVETA NEDELJA**

**Općinsko vijeće**

KLASA: \_\_\_\_\_\_\_\_\_\_\_\_\_\_\_\_\_\_

URBROJ: \_\_\_\_\_\_\_\_\_\_\_\_\_\_\_\_

Nedešćina, \_\_\_\_\_\_\_\_\_\_\_\_\_\_\_

Na temelju članka 36. Zakona o poljoprivredi („Narodne novine“ br. 118/18, 42/20, 127/20, 52/21) i članka 33. Statuta Općine Sveta Nedelja („Službene novine Općine Sveta Nedjelja“ broj 11/18. i 3/21), Općinsko vijeće Općine Sveta Nedelja na sjednici održanoj dana \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ 2024. godine donosi

**Program potpora poljoprivredi i ruralnom razvoju**

**Općine Sveta Nedelja za 2024. godinu**

**I. UVOD**

**Članak 1.**

Ovim Programom utvrđuju se aktivnosti u poljoprivredi za koje će Općina Sveta Nedelja u 2024. godini dodjeljivati potpore male vrijednosti te kriteriji i postupak dodjele iste.

Potpore podrazumijevaju dodjelu bespovratnih novčanih sredstava iz Proračuna Općine Sveta Nedelja.

Cilj dodjele potpora je pomoć u razvoju ruralnog prostora kroz povećanje i modernizaciju poljoprivredne proizvodnje, stvaranje povoljnijih uvjeta za bavljenje poljoprivrednom proizvodnjom, povećanje kvalitete i konkurentnosti poljoprivrednih proizvoda, bolje iskorištenje resursa, edukacija stanovništva i povećanje broja zaposlenih kroz razvoj poljoprivrede sa svrhom zadržavanja stanovništva na ruralnom području, kako bi se očuvale njegove vrijednosti i iskoristile prednosti.

**Članak 2.**

Potpore male vrijednosti iz članka 1. dodjeljuju se sukladno pravilima EU o pružanju državne potpore poljoprivredi i ruralnom razvoju propisanim Uredbom Komisije (EU) br. 1408/2013 od 18. prosinca 2013. godine o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L352, 24. prosinac 2013.) i Uredbe Komisije (EU) 2019/316 od 21. veljače 2019. o izmjeni Uredbe (EU) br. 1408/2013 o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 51 1, 22. veljače 2019.) (u daljnjem tekstu: Uredba *de minimis*).

Sukladno članku 1. Uredbe *de minimis*, ovaj se Program primjenjuje na potpore dodijeljene poduzetnicima koji se bave primarnom proizvodnjom poljoprivrednih proizvoda, uz iznimku:

* potpora čiji je iznos određen na temelju cijene ili količine proizvoda stavljenih na tržište,
* potpora za djelatnosti povezane s izvozom prema trećim zemljama ili državama članicama, odnosno potpora koje su u izravnoj vezi s izvezenim količinama, uspostavom i djelovanjem distribucijske mreže ili drugim tekućim izdacima koji su povezani s izvoznom djelatnošću,
* potpora koje se uvjetuju uporabom domaćih proizvoda umjesto uvoznih.

Sukladno članku 2. Uredbe 1408/2013, „poljoprivredni proizvod“ znači proizvodi iz Priloga I. Ugovora o funkcioniranju Europske unije, uz iznimku proizvoda ribarstva i akvakulture obuhvaćenih Uredbom Vijeća (EU) br. 104/2000.

Primarna poljoprivredna proizvodnja je proizvodnja primarnih poljoprivrednih proizvoda na poljoprivrednom zemljištu ili proizvodnja proizvoda u stočarstvu navedenih u Prilogu I. Ugovora o funkcioniranju EU, bez primjene dodatnih postupaka kojima bi se promijenila priroda tih proizvoda.

**Članak 3.**

Korisnici potpore mogu biti poduzetnici koji se bave primarnom proizvodnjom poljoprivrednih proizvoda.

Sukladno članku 2., točka 2. Uredbe 1408/2013, pod pojmom „jedan poduzetnik“ obuhvaćena su sva poduzeća koja su u najmanje jednom od sljedećih međusobnih odnosa:

1. jedno poduzeće ima većinu glasačkih prava dioničara ili članova u drugom poduzeću;
2. jedno poduzeće ima pravo imenovati ili smijeniti većinu članova upravnog, upravljačkog ili nadzornog tijela drugog poduzeća;
3. jedno poduzeće ima pravo ostvarivati vladajući utjecaj na drugo poduzeće prema ugovoru sklopljenom s tim poduzećem ili prema odredbi statuta ili društvenog ugovora tog poduzeća;

d) jedno poduzeće, koje je dioničar ili član u drugom poduzeću, kontrolira samo, u skladu s dogovorom s drugim dioničarima ili članovima tog poduzeća, većinu glasačkih prava dioničara ili glasačkih prava članova u tom poduzeću.

**Članak 4.**

Korisnici potpore mogu biti:

* obiteljska poljoprivredna gospodarstva upisana u Upisnik poljoprivrednih gospodarstava,
* pravne i fizičke osobe registrirane za obavljanje poljoprivredne djelatnosti,

koja imaju sjedište/prebivalište i poljoprivrednu proizvodnju (poljoprivredno zemljište, gospodarski objekti, trajni nasadi, košnice za pčele i slično) na području Općine Sveta Nedelja, te imaju podmirene sve dospjele obveze prema državnom proračunu i proračunu Općine Sveta Nedelja.

Za ulaganja koja provode mladi poljoprivrednici koji imaju manje od 40 godina u trenutku podnošenja Zahtjeva za potporu, potpora će se uvećati za 20% na odobrena sredstva.

**Članak 5.**

Na temelju ovog Programa, Općinska načelnica će raspisati Javni natječaj za dodjelu potpora poljoprivredi na području Općine Sveta Nedelja za 2024. godinu.

Za provedbu Javnog natječaja, prikupljanje i obradu prijava, analizu ispunjavanja uvjeta iz Javnog natječaja i ovog Programa, sastavljanje prijedloga za dodjelu potpora koji će se dostaviti Općinskoj načelnici kao i za kontrolu namjenskog utroška dodijeljene potpore, Općinska načelnica će imenovati Povjerenstvo sastavljeno od tri (3) osobe iz redova službenika Jedinstvenog upravnog odjela ili članova Općinskog vijeća.

Općinska načelnica će, temeljem prijedloga Povjerenstva, donijeti Odluku o dodjeli potpore.

**II. MJERE**

**Članak 6.**

Potpore iz članka 1. ovog Programa dodijelit će se u 2024. godini, sukladno Uredbi 1408/2013, za aktivnosti kako slijedi:

1. Mjera 1: Nabava poljoprivredne mehanizacije, strojeva i opreme
2. Mjera 2: Pčelarska proizvodnja
3. Mjera 3: Izrada projektne dokumentacije
4. Mjera 4: Potpore za izgradnju/rekonstrukciju/opremanje gospodarskih objekata
5. Mjera 5: Plastenici i staklenici
6. Mjera 6: Nabava i postavljanje sustava za navodnjavanje

**Mjera 1: Nabava poljoprivredne mehanizacije, strojeva i opreme**

**Članak 7.**

Potpora se ostvaruje za nabavu raznih strojeva i priključaka za obradu poljoprivrednih kultura (npr. traktora, prskalica, plugova, malčera, škara za obrezivanje, kosilica, berača za masline, itd.).

Potpora se može ostvariti samo za jednu stavku poljoprivredne mehanizacije, strojeva ili opreme.

Potpora: do 50% troškova, a najviše do 1.000,00 eura godišnje po korisniku

**Mjera 2: Pčelarska proizvodnja**

**Članak 8.**

Potpora obuhvaća nabavu novih košnica i nove pčelarske opreme, te uzgoj pčelinjih zajednica na poljoprivrednom gospodarstvu koje se bavi pčelarskom proizvodnjom. Ne potiče se nabava potrošnog materijala i sitnog pčelarskog pribora.

Korisnici ove mjere moraju biti upisani u Evidenciju pčelara i pčelinjaka.

Potpora: do 50% troškova, a najviše do 1.000,00 eura po korisniku godišnje

**Mjera 3: Izrada projektne dokumentacije**

**Članak 9.**

Potpora se ostvaruje za izradu projektne dokumentacije potrebne za izgradnju, rekonstrukciju i/ili ozakonjenje objekata namijenjenih primarnoj poljoprivrednoj proizvodnji (idejni projekt, glavni projekt i izvedbeni projekt) i konzultantske usluge pri izradi dokumentacije potrebne za apliciranje na natječaje za financiranje projekata primarne poljoprivredne proizvodnje.

Potpora: do 50% troškova, a najviše 1.000,00 eura godišnje po korisniku

**Mjera 4: Potpore za izgradnju/rekonstrukciju/opremanje gospodarskih objekata**

**Članak 10.**

Potpora se ostvaruje za izgradnju, rekonstrukciju ili opremanje gospodarskih objekata za poljoprivrednu proizvodnju (npr. objekti za skladištenje poljoprivrednih strojeva, objekti za skladištenje hrane za životinje, objekti za smještaj životinja).

Potpora: do 50% troškova, a najviše do 1.000,00 eura godišnje po korisniku

**Mjera 5: Plastenici i staklenici**

**Članak 11.**

Potpora se ostvaruje za rekonstrukciju, opremanje i izgradnju novih stabilnih plastenika ili staklenika, odnosno modernizaciju i rekonstrukciju poljoprivrednih gospodarstava sa već organiziranom proizvodnjom povrća i cvijeća u stabilnim plastenicima ili staklenicima kroz nabavu folija, konstrukcije ili grijača.

Potpora: do 50% troškova, a najviše do 1.000,00 eura godišnje po korisniku

**Mjera 6: Nabava i postavljanje sustava za navodnjavanje**

**Članak 12.**

Potpora će se odobriti korisniku za izgradnju jednostavnih akumulacija za navodnjavanje poljoprivrednog zemljišta, obnovu zapuštenih bunara i prirodnih akumulacija, bušenje bunara, postavljanje sustava za navodnjavanje, te nabava sve potrebne opreme za distribuciju vode na parceli (cijevi, ventili, raspršivači, kapaljke, filteri i dr.).

Potpora: do 50% troškova, a najviše do 1.000,00 eura po korisniku godišnje

**III. POSTUPAK DODJELE POTPORE**

**Članak 13.**

Prijava se podnosi na temelju objavljenog Javnog natječaja.

Javni natječaj će se objaviti na web stranici Općine Sveta Nedelja: [www.sv-nedelja.hr](http://www.sv-nedelja.hr).

Javnim natječajem bit će definirani rokovi za podnošenje zahtjeva, donošenje odluke o dodjeli sredstava i isplatu sredstava, potrebna dokumentacija i druge provedbene informacije.

Zahtjev za potporu može se podnijeti i ostvariti samo za jednu mjeru.

**Članak 14.**

Korisnik potpore koji je u sustavu PDV-a ne ostvaruje pravo na PDV kao prihvatljivi trošak.

Kao prihvatljivi troškovi, priznaju se troškovi nastali nakon dana objave javnog natječaja.

Potpora se dodjeljuje za sufinanciranje ulaganja koja su predmet ovog Programa, a za koje podnositelj nije koristio sredstva iz Državnog proračuna Republike Hrvatske, proračuna Istarske županije, proračuna Europske unije ili drugih izvora financiranja, zbog čega se traži dostava popunjenog obrasca o nepostojanju dvostrukog financiranja istih troškova.

Potpore po ovom Programu neće se odobriti osobama koje imaju nepodmirenih obveza prema Općini Sveta Nedelja kao i nepodmirenih obveza na ime javnih davanja koje prati Porezna uprava osim ako im je odgođena naplata ili odobrena obročna otplata koja se redovito podmiruje.

**Članak 15.**

Potpore se dodjeljuju jednokratno, isplatom na žiro račun korisnika, na temelju odluke Općinske načelnice o dodjeli potpora male vrijednosti*.*

Potpora se smatra dodijeljenom u trenutku kada korisnik potpore stekne zakonsko pravo na primanje potpore, neovisno o datumu isplate potpore male vrijednosti.

**IV. KONTROLA**

**Članak 16.**

Korisnik je obvezan dodijeljena sredstva koristiti isključivo za realizaciju mjere za koju su sredstva dodijeljena, i to u godini u kojoj se traži potpora.

Korisnik potpore ovog Programa dužan je podnijeti izvješće o namjenski utrošenim sredstvima najkasnije do 15. veljače 2025. godine. Namjenski utrošak sredstava se dokazuje računima ili ugovorima i izvodima s bankovnog računa.

Korisnik potpore dužan je omogućiti davatelju potpore kontrolu namjenskog utroška dobivenih sredstava.

Ponude, predugovori i predračuni ne predstavljaju prihvatljiv dokaz o namjenskom utrošku sredstava, ali predstavljaju prihvatljiv dokaz o namjeri ulaganja.

Ukoliko je korisnik potpore odnosno podnositelj zahtjeva priložio neistinitu dokumentaciju, prijavljeno stanje ne odgovara stvarnom stanju, korisnik je nezakonito ostvario potporu ili su sredstva potpore utrošena nenamjenski, korisnik dobivena sredstva mora vratiti u Proračun Općine Sveta Nedelja u roku od 8 dana od dana dostavljenog poziva za povrat od strane Općine Sveta Nedelja, te će biti isključen iz svih potpora Općine Sveta Nedelja u narednih tri (3) godine.

U slučaju da korisnik potpore ne izvrši povrat sredstava u roku iz prethodnog stavka ovog članka, provest će se prisilna naplata, a na iznos potraživanja obračunat će se zakonska zatezna kamata.

**Članak 17.**

Korisnik potpore se obvezuje po posebnom zahtjevu Općine Sveta Nedelja dostaviti dokumentaciju i druge podatke kao i izvješća vezana uz realizaciju Programa te omogućiti Općini Sveta Nedjelja kontrolu i nadzor nad provedbom ovog Programa.

**V. ZAVRŠNE ODREDBE**

**Članak 18.**

Financijska sredstva za provedbu ovog Programa planirana su u Proračunu Općine Sveta Nedelja za 2024. godinu, u Proračunu Općine Sveta Nedelja za 2024. godinu u Razdjelu: 200, Jedinstveni upravni odjel, Program: 3001, Poticanje razvoja gospodarstva i poljoprivrede, Aktivnost A 300102, Poticanje poljoprivrede u cilju unapređenja, konto - 35231002 - Subvencije poljoprivrednicima - ostalo.

**Članak 19.**

Sukladno članku 3. Uredbe 1408/2013, ukupan iznos potpora male vrijednosti koji je dodijeljen jednom korisniku ne smije prijeći iznos od 20.000,00 EUR-a tijekom razdoblja od tri fiskalne godine te se ta gornja granica primjenjuje bez obzira na oblik ili svrhu potpore. Pri tome se uzimaju u obzir sve potpore male vrijednosti neovisno o instrumentu i razini davatelja potpore male vrijednosti. Uzimaju se u obzir i sredstva iz fondova EU ako ih je korisnik primio kao potpore male vrijednosti, neovisno o instrumentu njihove dodjele.

Sukladno članku 6. Uredbe 1405/2013, podnositelj zahtjeva mora svom zahtjevu priložiti izjavu o iznosima dodijeljenih potpora male vrijednosti u sektoru poljoprivrede iz drugih izvora tijekom prethodne dvije fiskalne godine i u tekućoj fiskalnoj godini na propisanom obrascu koji će biti objavljen uz javni natječaj.

Općina Sveta Nedelja će korisniku potpore dostaviti obavijest da mu je dodijeljena potpora male vrijednosti sukladno Uredbi 1408/2013.

**Članak 20.**

Ovaj Program primjenjuje se do 31. prosinca 2024. godine.

**Članak 21.**

Ovaj Program stupa na snagu osmog dana od dana objave u „Službenim novinama Općine Sveta Nedelja“.

**Predsjednik**

**Općinskog vijeća**

**Nenad Radičanin**